
«Εργασιακή ικανοποίηση και ποιότητα ζωής Ιδιωτικός και Δημόσιος τομέας»
Η εργασιακή ικανοποίηση αναφέρεται στον βαθμό θετικής αξιολόγησης που διαμορφώνει το άτομο για την εργασία του και επηρεάζεται από επιμέρους παράγοντες, όπως οι συνθήκες εργασίας, οι αποδοχές, οι διαπροσωπικές σχέσεις και οι δυνατότητες εξέλιξης (Spector, 1997; Judge et al., 2017). Αντίστοιχα, η ποιότητα ζωής συνιστά μια πολυδιάστατη έννοια, η οποία περιλαμβάνει σωματικές, ψυχολογικές και κοινωνικές διαστάσεις της λειτουργικότητας και της υποκειμενικής ευημερίας του ατόμου (WHOQOL Group, 1995; Veenhoven, 2024). Η σύγχρονη αγορά εργασίας χαρακτηρίζεται από συνεχείς αλλαγές, αυξημένες απαιτήσεις και έντονους ρυθμούς, παράγοντες που επηρεάζουν ουσιαστικά την καθημερινότητα και την ψυχολογία των εργαζομένων (Judge et al., 2017). Παράλληλα, οι οικονομικές μεταρρυθμίσεις, η τεχνολογική ανάπτυξη και οι νέες μορφές απασχόλησης έχουν αναδιαμορφώσει σημαντικά το εργασιακό περιβάλλον, δημιουργώντας νέα δεδομένα για την επαγγελματική εμπειρία και την ευημερία των εργαζομένων (Judge et al., 2017). Στο πλαίσιο αυτό, η εργασιακή ικανοποίηση και η ποιότητα ζωής αποτελούν δύο κρίσιμες μεταβλητές, οι οποίες συνδέονται με την ψυχική υγεία, τη συνολική ευημερία και την εργασιακή απόδοση (Spector, 1997; WHOQOL Group, 1995; Veenhoven, 2024).
Η παρούσα μελέτη εξετάζει, μέσα από συσχετιστική προσέγγιση, τη σχέση μεταξύ εργασιακής ικανοποίησης και ποιότητας ζωής σε εργαζομένους του δημόσιου και του ιδιωτικού τομέα. Η έρευνα ακολουθεί ποσοτική, συσχετιστική ερευνητική προσέγγιση. Το δείγμα αποτελείται από 120 εργαζομένους ηλικίας 19–65 ετών, οι οποίοι εργάζονται στην Ελλάδα και διαθέτουν τουλάχιστον ένα έτος εργασιακής εμπειρίας. Για τη συλλογή των δεδομένων χρησιμοποιήθηκαν το Employee Satisfaction Inventory (ESI) για την αποτίμηση της εργασιακής ικανοποίησης και το WHO-5 Well-Being Index για την εκτίμηση της ψυχολογικής ευεξίας/ποιότητας ζωής.
Αναλυτικότερα, οι υποθέσεις της παρούσας μελέτης διαμορφώθηκαν ως εξής:
Η1: Θα υπάρξει στατιστικά σημαντική θετική συσχέτιση μεταξύ συνολικής εργασιακής ικανοποίησης και ψυχολογικής ευημερίας/ποιότητας ζωής.
Η2: Θα προκύψουν στατιστικά σημαντικές διαφορές στην εργασιακή ικανοποίηση μεταξύ εργαζομένων του δημόσιου και του ιδιωτικού τομέα.
Η3: Θα προκύψουν στατιστικά σημαντικές διαφορές στην ψυχολογική ευημερία/ποιότητα ζωής μεταξύ εργαζομένων του δημόσιου και του ιδιωτικού τομέα.
Η4: Θα υπάρξει στατιστικά σημαντική θετική συσχέτιση μεταξύ εργασιακής ικανοποίησης και ποιότητας ζωής τόσο στον δημόσιο όσο και στον ιδιωτικό τομέα
Τα ευρήματα είναι δυνατόν να ενισχύσουν την άποψη ότι η εργασιακή ικανοποίηση δεν αποτελεί μόνο οργανωσιακή μεταβλητή, αλλά και σημαντικό δείκτη ψυχικής υγείας και ευρύτερης ευημερίας. Η αξία της παρούσας μελέτης είναι θεωρητική, ερευνητική και πρακτική. Πιο συγκεκριμένα, τα ευρήματα της μελέτης μπορούν να αξιοποιηθούν για την ανάπτυξη πρακτικών που αφορούν τη βελτίωση των συνθηκών εργασίας, την ενίσχυση της υποστήριξης των εργαζομένων, την πρόληψη επαγγελματικής εξουθένωσης και την προαγωγή της ψυχολογικής ευημερίας στον χώρο εργασίας. Επιπλέον, μπορούν να ενισχύσουν την ανάγκη για πολιτικές που προωθούν την ισορροπία επαγγελματικής και προσωπικής ζωής, την αναγνώριση της προσφοράς των εργαζομένων και τη δημιουργία ευκαιριών επαγγελματικής εξέλιξης.

